અચાનક રવિવારે રાહુલના પંડમાં જવાહરલાલ નેહરુ અને ઇન્દિરા ગાંધીએ જાણે કે એકસાથે પ્રવેશ કર્યો હતો. નેહરુની માફક તેમણે પક્ષની, રાજકારણની અને સત્તાની ઉપયોગિતા અને મર્યાદા બતાવી આપી હતી અને ઇન્દિરા ગાંધીની માફક કૃતનિયતા પ્રગટ કરી હતી. ખાસ નોંધવાલાયક અને કૉન્ગ્રેસ માટે આશાજનક વાત એ છે કે રાહુલ ગાંધી કૉન્ગ્રેસની અંદર પરિવર્તનના પ્રતિનિધિ બનીને આગળ આવ્યા છે. તેમણે કૉન્ગ્રેસની સ્થિતિનો અને સરકારની નિષ્ફળતાનો બચાવ નહોતો કર્યો. તેમના વક્તવ્યમાં સાચકલું આત્મનિરીક્ષણ જોવા મળતું હતું અને પરિવર્તન માટેનો આગ્રહ તથા પ્રતિબદ્ધતા જોવા મળ્યાં હતાં. રાહુલ ગાંધીનો આ મૂડ અને ઇરાદો જળવાઈ રહેશે તો પક્ષનું ભવિષ્ય ઉજ્જવળ હશે. નાના-મોટા મુદ્દે લોકો હજારો અને લાખોની સંખ્યામાં રસ્તા પર ઊતરી આવે છે એનું કારણ એ છે કે દેશની પ્રજાને આજે પરિવર્તન જોઈએ છે. રાહુલ ગાંધી જો પરિવર્તનના પ્રતિનિધિ બનવાનું વલણ જાળવી રાખશે તો કૉન્ગ્રેસ સામેના ઍન્ટિ-ઇન્કમબન્સી મૂડને ખાળી શકે છે. રાહુલનું આગમન કેટલું નક્કર છે એની આવતા દિવસોમાં જાણ થઈ જશે.